اکیڈمی آف پنجاب ان نارتھ امیریکا

اکیڈمی آف پنجاب ان نارتھ امیریکا (مخفف: اپنا، انگریزی: Academy of the Punjab in North America – APNA) ایک غیر سیاسی اور غیر مذہبی غیر منفعتی تنظیم ہے جو پنجابی زبان، ادب، ثقافت اور پنجاب کے تاریخی و لسانی ورثے کی ترویج کے لیے قائم کی گئی ہے۔ یہ تنظیم آن لائن ذرائع، کتابوں اور جرائد کی اشاعت، سیمینارز اور بین الاقوامی کانفرنسوں کے ذریعے پنجابی ادب اور ثقافت کو فروغ دیتی ہے۔

 تعارف اور پس منظر 
اپنا کے قیام کے مقاصد میں سے دونوں رسم الخطوں (شاہ مکھی اور گرمکھی) میں کتابوں اور رسائل و جرائد کی متوازی اشاعت کے ذریعے پنجابی زبان کی بقا ، آن لائن کتابوں کا ذخیرہ، ڈیجیٹل آرکائیوز اور مختلف بین الاقوامی شہروں میں کانفرنسز اور سیمینارز کا انعقاد ہیں۔ تنظیم اپنے ادبی کام، تنظیمی ویب پورٹل اور سہ ماہی میگزین کے ذریعے پنجابی ثقافت کی ترویج میں اہم کردار ادا کر رہی ہے۔

 اشاعتیں 
اکیڈمی آف پنجاب ان نارتھ امیریکا نے متعدد کتابیں، تراجم اور ویب پر دستیاب علمی و ادبی مواد شائع کیا ہے۔ ان کی نمایاں اشاعت سہ ماہی پنجابی میگزین سانجھ (SANJH) ہے جو لاہور سے شاہ مکھی رسم الخط میں اور لدھیانہ سے گُرمُکھی رسم الخط میں سے ایک ہی عنوان اور مواد کے ساتھ شائع ہوتا ہے۔اس کے علاوہ اِس تنظیم کے ویب پورٹل(https://apnaorg.com) پر کثیر تعداد میں پنجابی اور انگریزی کتب، محققانہ مواد، ڈیجیٹل آرکائیو اور شاہ مکھی و گُرمُکھی متن کی مفت پی ڈی ایف ڈاؤن لوڈ بھی دستیاب ہیں۔

 کانفرنسز اور سرگرمیاں 
اپنا نے متعدد بین الاقوامی کانفرنسز اور سیمینارز منعقد کیے ہیں۔ ان میں ایک اہم تقریب 20 اپریل 2002ء کو ہارورڈ یونیورسٹی میں منعقد کی گئی پنجابی کانفرنس تھی، جس میں پنجابی زبان، تاریخ اور ثقافت کے نمایاں محققین نے شرکت کی۔

 علمی و صحافتی حوالہ جات 
اپنا کو مختلف علمی جرائد، تحقیقاتی مقالوں اور معتبر اخبارات میں بطور حوالہ شامل کیا گیا ہے۔ مثال کے طور پر Journal of Punjab Studies (UCSB)، The Indian Express اور Dawn میں APNA یا اس کے ڈیجیٹل مواد کا ذکر موجود ہے۔

 تحقیق و تجزیہ 
متعدد تحقیقی مضامین، پی ایچ ڈی مقالوں اور علمی مطالعات میں APNA کو بیرونِ ملک پنجابی ثقافتی شناخت اور پنجابی سائبر اسپیس کے ایک اہم عنصر کے طور پر بیان کیا گیا ہے۔

 آن لائن موجودگی 
اپنا اپنے سرکاری ویب پورٹل اور سماجی رابطوں کی ویب سائٹس پر فعال ہے، جہاں پنجابی موسیقی، ادب، تحقیق اور خبریں باقاعدگی سے شائع کی جاتی ہیں۔

 حوالہ جات 

 بیرونی روابط 
 سرکاری ویب گاہ

زمرہ:ڈیجیٹل لائبریریاں
زمرہ:ادبی تنظیمیں
زمرہ:وثائق
زمرہ:پنجابی ادب
زمرہ:شاہ مکھی ادب
زمرہ:گرمکھی ادب